Я Iуэху зыIутым щыгъуазэ зещI
Къанокъуэ Арсен иджыблагъэ еплъащ республикэм и ведомствэу щы — КъБР-м Спортымрэ туризмэмкIэ и министерствэр, КъБР-м ЭнергетикэмкIэ, псэупIэ-коммунальнэ хозяйствэмрэ тариф политикэмкIэ и министерствэр, апхуэдэу КъБР-м ФинансхэмкIэ и министерствэм и отдел зыбжанэ зыщIэс унэм. КъБР-м и Iэтащхьэм къыхигъэщхьэхукIащ ар зэгъэпэщыжын хуейуэ къызэрилъытэр икIи министерствэхэм я унафэщIхэм я пщэ ирилъхьащ зыхуеину ахъшэм и сметэхэр ягъэхьэзырыну.
«ЛэжьапIэ пэшхэр, псом хуэмыдэу къекIуалIэ цIыхухэр зыщIыхьэхэр зыхуей хуэгъэзапхъэщ. Мы IуэхущIапIэм и лэжьакIуэхэри къызэрыгуэкI цIыхухэри ведомствэм гукъыдэжышхуэ яIэу къыщIыхьэн хуейщ. ИкIэщIыпIэкIэ щхьэгъубжэхэр зэфхъуэкI, иджыпсту хэлъхэр жьы хъуащи, дэнэкIи щIыIэр къыдеху», — жиIащ республикэм и Iэтащхьэм.
КъБР-м Спортымрэ туризмэмкIэ и министерствэм и пэшхэм ящыщ зым щIэт кубок зыбжанэм гу щылъитэм, Къанокъуэ Арсен къыхилъхьащ ди спортсмен цIэрыIуэхэм къахь дамыгъэхэр щагъэлъагъуэ стенд министерствэм и пэIущIэ пэшым къыщызэIуахыну: «Кубокхэр, адрей саугъэтхэр, ди спортсмен лъэщхэм я сурэтхэр къытевгъэувэ, къекIуалIэхэм ди ехъулIэныгъэр ялъагъун хуэдэу. Туризмэм зэрызиужьыр къэзыгъэлъагъуэ сурэт екIухэр къыфIэвдзэ».
Унэр ведомствэу щым я лэжьакIуэхэм къазэрезэвэкIыр щилъагъум, КъБР-м и Iэтащхьэм жиIащ Спортымрэ туризмэмкIэ министерствэр нэгъуэщI унэ ягъэIэпхъуэмэ зэрынэхъыфIыр. А Iуэхур дэгъэкIа зэрыхъуну щIыкIэр мыгувэу яубзыхунущ.
Дызэрыщыгъуазэщи, адрей тхьэмахуэ кIуам Къанокъуэ Арсен КъБР-м Узыншагъэр хъумэнымрэ курортхэмкIэ и министерствэм щыIащ икIи абы и лэжьакIуэхэм я Iуэху зыIутым щыгъуазэ зищIащ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
Сурэтыр КЪАРЕЙ Элинэ трихащ.
